Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 262/03)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallinen numero: 11/2003

1. Jäsenvaltion toimivaltainen viranomainen Nimi: Ministero delle Politiche agricole e forestali

Osoite: Via XX Settembre, 20 - I-00187 Roma

Puhelin (39-06) 481 99 68

Faksi (39-06) 42 01 31 26

Sähköposti: qualita@politicheagricole.it

2. Hakijaryhmittymä 2.1 Nimi: Comitato Promotore per il riconoscimento del marchio ad indicazione geografica protetta kiwi latina

2.2 Osoite: Via Umberto I, 80 - I-04100 Latina

2.3 Kokoonpano: Tuottaja/jalostaja (x) muu ( ).

3. Tuotelaji: Luokka: 1.6 Liitteen II hedelmät, vihannekset ja vilja sellaisenaan tai jalostettuina - Kiivi.

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Kiwi Latina"

4.2 Kuvaus: Suojeltu maantieteellinen merkintä "Kiwi Latina" on varattu ainoastaan tuotantoeritelmässä määritellyt ehdot ja vaatimukset täyttäville kiiveille.

Kyse on Actinidia deliciosa -kasvilajin Hayward-lajikkeen hedelmistä, jotka on tarkoitettu tarjottaviksi tuoreina kuluttajille.

Hedelmät ovat muodoltaan lieriömäisiä tai soikeita, niiden pituus on leveyttä suurempi, kuori on vaaleanruskea, pohjaväriltään vaaleanvihreä, nukka pehmeä, verhiö kevyesti painunut; malto vaalean smaragdinvihreä, ydin lähes valkoinen ja pehmeä, ja ydintä ympäröi lukuisista pienistä mustista siemenistä muodostuva kehä.

Ottaen huomioon kullekin luokalle annetut erityismääräykset ja sallitut poikkeamat myytäviksi tarkoitettujen hedelmien on oltava:

- eheitä (mutta kannattomia),

- terveitä: tuotteita, joissa on mätää, tai kulutukseen muuten kelpaamattomiksi pilaantuneita tuotteita ei sallita,

- puhtaita, lähes vailla näkyviä vieraita aineita,

- riittävän kiinteitä, ei pehmeitä, nahistuneita eikä vetisiä,

- hyvin muodostuneita; kaksoishedelmiä tai moninkertaisia hedelmiä ei sallita,

- lähes vailla tuholaisia,

- lähes vailla tuholaisten aiheuttamia vioituksia,

- vailla epätavallista pintakosteutta,

- vailla vierasta hajua ja/tai makua.

Hedelmien kypsyysasteen on keruuhetkellä oltava vähintään 6,2 Brix-astetta, ja kaupallisesti ne luokitellaan kahteen luokkaan.

- Ekstraluokka paino: > 90 g

Tähän luokkaan kuuluvien kiivien on oltava hyvin kehittyneitä, ja niillä on oltava kaikki lajikkeelle tyypilliset piirteet ja väriominaisuudet.

Niiden on oltava virheettömiä, lukuun ottamatta hyvin vähäisiä pintavikoja, jotka eivät vaikuta tuotteen laatuun, ulkonäköön tai pakkauksen yleisvaikutelmaan.

- I luokka paino: > 80 g

Tähän luokkaan kuuluvien kiivien on oltava hyvälaatuisia. Hedelmien on oltava kiinteitä, eikä mallossa saa olla vaurioita. Hedelmillä täytyy olla kaikki lajikkeelle tyypilliset ominaisuudet. Niissä saa olla seuraavanlaisia vikoja, jos ne eivät vaikuta hedelmien ulkonäköön tai säilyvyyteen:

- vähäiset muotovirheet (paitsi paisumia tai epämuodostumia),

- vähäiset värivirheet.

Sallitut kokopoikkeamat

Ekstraluokassa sallitaan 10 prosenttia määrästä tai painosta hedelmiä, joiden paino on 85-89 g; I luokassa sallitaan 10 prosenttia hedelmiä, joiden paino on 77-79 g.

4.3 Maantieteellinen alue: Tuotantoalueeseen kuuluu 24 kuntaa kahdessa provinssista (Latina ja Rooma).

Latinan provinssista siihen kuuluu 9 kuntaa, joista 7 kokonaan ja 2 osittain; Rooman provinssista 15 kuntaa, joista 3 osittain ja 12 kokonaan. Koko tuotantoalueen rajat on merkitty karttaan, jonka mittakaava on 1:100000 (CTR), mustalla lihavoinnilla, kun taas kuntien hallinnolliset rajat on merkitty ristikkoviivalla.

Osittain tuotantoalueeseen kuuluvien kuntien osalta alueen tarkat rajat on esitetty kartassa, jonka mittakaava on 1:25000 (IGM) ja josta käyvät ilmi alueita erottavat rajat, jotka yleensä noudattavat helposti havaittavia elementtejä, kuten teitä, ojia jne.

Taulukko 5 sisältää yksityiskohtaiset tiedot Sabaudian, Latinan ja Aprilian kunnista; taulukko 6 Ardean ja Pomezian kunnista ja taulukko 7 Artenan kunnasta.

LATINAN PROVINSSI

SABAUDIA (osittain)

LATINA (osittain)

PONTINIA

PRIVERNO

SEZZE

SERMONETA

CORI

CISTERNA DI LATINA

APRILIA

ROOMAN PROVINSSI

ARDEA (osittain)

POMEZIA (osittain)

MARINO

CASTEL GANDOLFO

ALBANO LAZIALE

ARICCIA

GENZANO DI ROMA

LANUVIO

VELLETRI

LARIANO

ARTENA (osittain)

PALESTRINA

ZAGAROLO

SAN CESAREO

COLONNA

4.4 Alkuperätodisteet: Latinan provinssi oli yksi ensimmäisistä provinsseista, joissa 1970-luvun alkuvuosina tavattiin Actinidia-kasvin viljelyyn erikoistuneita tarhoja.

Lajille erityisen suotuisien ilmasto-olojen ansiosta viljely levisi niin nopeasti, että jo 1970-luvun lopussa lajista oli tullut hedelmänviljelijöiden, kauppiaiden ja tutkijoiden silmissä kansallinen tuote.

Vuonna 1978 Torinossa järjestettiin ensimmäinen Actinidia-kasvia käsitellyt konferenssi, jossa Agro Pontinon alue mainittiin erityisen hyvin kiivin tuotantoon sopivana Italian alueena, ja kiivistä onkin tullut todellinen alueen maanviljelyn tavaramerkki.

Kolmen vuoden kuluttua, vuonna 1981, Latinan provinssin kauppakamari järjesti toisen kansallisen konferenssin. Tämän jälkeen konferensseja, seminaareja ja messuja on järjestetty säännöllisesti, ei vain Pontinossa, vaan myös Cisterna di Latinassa ja Apriliassa. Näissä tilaisuuksissa Latinan kaupunki ja koko ympäröivä alue, mukaan luettuna Rooman provinssin eteläosa, on tunnustettu Italian kiivintuotannon tärkeäksi keskukseksi hedelmien hyvän laadun ja koon vuoksi.

Lazion maakunnan (Pontinon) Actinidia-viljelyn merkitys Italian hedelmänviljelyalueiden joukossa on tunnustettu myös kansallisten rajojen ulkopuolella Santiago di Chilessä 25. ja 26. lokakuuta 1988 järjestetyssä seminaarissa. Se kävi ilmi myös Italian maa- ja metsätalousministeriön (Ministero dell'Agricoltura e delle foreste) vuonna 1986 laatimasta Actinidia-kasvin viljelyä Italiassa koskevasta kartoitustutkimuksesta, jonka jälkeen Lazion alueen maatalouden kehittämiselin ERSAL järjesti myös aihetta koskevan paneelikeskustelun Roomassa 22. kesäkuuta 1988.

Lisäksi tekniikan hyödyntämistä maataloustuotteissa edistävän Milanon kokeiluinstituutin (l'Istituto Sperimentale per la Valorizzazione Tecnologica dei Prodotti Agricoli di Milano) vuonna 1990 laatimassa tutkimuksessa (Gorini ja muut, 1987) dokumentoitiin kokeisiin perustuen "Kiwi di Latinan" kiistattomat ominaisuudet.

Näiden 30 vuoden aikana sekä päivälehdissä että kansallisesti ja kansainvälisesti levitettävissä alan erikoislehdissä (näistä esimerkkeinä Il Messaggero, Latina Oggi, Economia Pontina, L'Informatore Agrario, Terra e Vita, Italia Agricola, Lazio Agricolo, Rivista di Frutticoltura ja Asiafruit Magazine) on myös julkaistu laajoja artikkeleita Actinidia-kasvin viljelyn asteittaisesta kehityksestä Latinan provinssissa, jonka maaperä- ja ilmasto-olot ovat ihanteelliset ja jonka tuotanto on määrällisesti ja laadullisesti erittäin kilpailukykyistä. Ajan mittaan kehitystä on tapahtunut myös hedelmien kylmäsäilytysjärjestelmissä, hedelmien käsittelyssä sekä innovatiivisissa viljelymenetelmissä, minkä ansiosta Latinan provinssissa vierailee säännöllisesti hedelmänviljelijöitä eri puolilta Italiaa ja maailmaa (Etelä-Koreasta, Uudesta-Seelannista ja Japanista).

Kolmen kuukauden kylmäsäilytyksen jälkeen paneelitestinä tehdyssä aistinvaraisessa kokeessa kypsien hedelmien laatua tarkasteltiin arvioimalla mallon ulkonäköä, makua ja miellyttävyyttä. Latinan provinssin hedelmien laatu oli erittäin korkea (Gorini ja muut, 1987).

Täysin kypsien hedelmien huomattava miellyttävyys ja tyypillinen, miellyttävä makean kirpeä maku on seurausta useista viljelyä suosivista tekijöistä, kuten alkuperäistä kasvualuetta paljon muistuttavasta ilmastosta ja maaperästä. Tiedetään, että joillakin Latinan provinssin alueilla, Borgo Florassa ja Borgo Grappassa, hedelmien laatu ja kasvien kasvu on parempi kuin alkuperäisillä kasvualueilla.

Auringonsäteilyn suuri kokonaismäärä ja varhaisten pakkasten puuttuminen mahdollistaa hedelmien korjuun siirtämisen marraskuun loppupuolelle tai myöhemmäksikin, jolloin hedelmien sokeripitoisuus saavuttaa 6,5-7 Brix-astetta.

Suurempi sokeripitoisuus mahdollistaa säilytyslämpötilan laskemisen muutamalla asteen kymmenesosalla, minkä ansiosta hedelmiä voidaan säilyttää myös normaalilämpötilassa ainakin kaksi tai kolme kuukautta keskimääräistä pidempään.

Yhteys tuotantoalueeseen varmistetaan seuraavilla tuottajille ja/tai pakkaajille asetetuilla velvollisuuksilla:

- rekisteröityminen "Kiwi Latinan" tuottajia varten perustettuun rekisteriin,

- kaikkien "Kiwi Latinan" viljelyyn tarkoitettujen maiden kirjaaminen rekisteriin,

- asianmukainen tuotantoa ja pakkausta koskeva kirjanpito.

4.5 Viljelymenetelmä/Valmistusmenetelmä: Istutuksen perustaminen tapahtuu istuttamalla maahan vuotta aiemmin perusrunkoihin vartetut kasvit tai omajuuriset kasvit niin ikään vuosi jakamisen jälkeen.

Käytetyt tukimallit ovat:

- teltta: istutusetäisyydet 4-5 m ja 4-5 m

- pergola: istutusetäisyydet 5 m ja 3-5 m

Maata viljellään maaperän fyysisistä ominaisuuksista riippuen joko muokkaamalla maata ja poistamalla rikkaruohot viljelyrivien väleistä, tai pitämällä rikkaruohot kurissa leikkaamalla ruohokasvusto säännöllisesti.

Luonnollista vedensaantia täydennetään kastelulla, joka toteutetaan latvuksen alapuolisella pirskotus- tai sumutustekniikalla. Kastelumäärät vaihtelevat 6000 kuutiometristä 8000 kuutiometriin vuodessa.

Hedelmät kerätään kannattomina lokakuun lopun ja marraskuun alun välisenä aikana. Tämän ansiosta saavutetaan sokeripitoisuus, joka on vähintään 6,2 Brix-astetta, ja kiinteys (8 mm:n kärjellä) enintään 6 kg.

- Oksiminen suoritetaan talvella jättämällä hehtaaria kohti 100000-120000 silmua.

- Kesäkuun lopun ja heinäkuun alun välissä suoritetaan harvennus, jolla poistetaan moninkertaiset, epämuodostuneet sekä kuorivialliset hedelmät siten, että kuhunkin kasviin jätetään yhteensä 800-1000 hedelmää.

- Tuotantomäärä hehtaaria kohti ei saa ylittää 33000 kilogrammaa.

4.6 Yhteys maantieteelliseen alkuperään Ilmasto: Ilmasto on lauhkea ja kostea, samankaltainen kuin lajin alkuperäisellä kasvualueella (Yang Tzechiangin alueella Kiinassa). Sille on ominaista 13-15°C:n keskilämpötila, 8-10°C:n keskimääräinen alin lämpötila, 28-30°C:n keskimääräinen ylin lämpötila, keskimäärin 75-80 prosentin ilman kosteus kesäkuukausina sekä varhaisten pakkasten puuttuminen, jonka ansiosta hedelmät voidaan kerätä sopivan kypsinä (sokeripitoisuus on tällöin keskimäärin 6,5 Brix-astetta, ja joka tapauksessa aina vähintään 6,2 Brix-astetta), jolloin saavutetaan parhaat laatuominaisuudet ja optimaaliset ominaisuudet touko-kesäkuulle jatkuvaan kylmäsäilytykseen, ja kuluttajille myytävien hedelmien sokeripitoisuus on vähintään 12 Brix-astetta ja kiinteys 8 mm:n kärjellä mitattuna enintään 3 kg.

- Erittäin vähäiset talven ja kevään pakkasten aiheuttamat vahingot, jotka maan muilla alueilla vähentävät merkittävästi tuotantoa seuraavina satokausina ja haittaavat toimitusten jatkuvuutta.

- Pontinon alueelle ominaiset korkeat auringonsäteilyn kokonaismäärät mahdollistavat myynnin kannalta optimaalisen kypsyyden saavuttamisen aikaisemmin.

Maaperä: Viljelyalueen maaperä on alkuperältään tulvien seurauksena syntynyttä ja tuliperäistä maata, jonka alla on erittäin hedelmällistä potsolaani- ja tuffimaata, ja se on alusta alkaen osoittautunut erityisen sopivaksi Actinidia-kasvin viljelyyn.

Viljelyn ammattimaisuus: Actinidia-kasvin viljelyalueella oli pitkään viljelty syötäväksi tarkoitettuja viinirypäleitä, lajia, jolla on Actinidia-kasvin kaltainen rönsyilevä kasvutapa ja joka vaatii hyvin samankaltaisia tukirakenteita ja viljelytekniikkaa. Tämän ansiosta uuden lajin edellyttämien tekniikoiden omaksuminen kävi helposti ja on voitu tuottaa tyypillisesti korkealaatuisia tuotteita.

4.7 Valvontaelin Nimi: Camera di Commercio Industria Artigianato e Agricoltura di Latina

Osoite: Via Umberto I, 80 - I-04100 Latina

4.8 Merkintä Alkuperänimitys: "Kiwi Latina".

Merkissä on ympyrä, jonka keskellä on Kolosseumia esittävä piirros, jonka sisään on sijoitettu kuva halkaistuista, tyypillisen smaragdinvihreistä kiivihedelmistä siemenineen ja ytimineen. Ympäröivässä kehässä Kolosseumin kuvan ja ympyrän ulkoreunan välissä on alkuperänimitys "Kiwi Latina", joka on kirjoitettu vihreillä roomalaiskirjaimilla ympyrän kehää mukaellen. Teksti on jaettu kahteen osaan, teksti "Kiwi" on kuvan yläosassa ja "Latina" alaosassa. "Kiwi" -sanan oikealla puolella on punaisen, mustapilkkuisen leppäkertun kuva. Merkissä on käytettävä seuraavia värejä: punainen Pantone, vihreä Pantone, ruskea ja musta. Pakkaus: samoja pakkauksia käytetään kansallisissa ja kansainvälisissä toimituksissa. Merkin on oltava kiinnitettynä pakkaukseen, ja se voidaan kiinnittää myös yksittäisiin hedelmiin. Merkkiä voivat käyttää ainoastaan yritykset, jotka pakkaavat hedelmiä "Kiwi Latinan" tuotantoalueella.

4.9 Kansalliset vaatimukset: -

EY N:o: IT/00295/2003.06.05.

Täydellisen asiakirjan vastaanottopäivä: 5. kesäkuuta 2003.